Rasmus Stoklund (S), 2025-10-24:
Jeg mener præcis det samme, og jeg er stadig væk utrolig frustreret over Den Europæiske Menneskerettighedsdomstols fortolkning af især artikel otte, men også flere andre artikler i den europæiske menneskerettighedskonvention, som gør det svært for os at udvise folk, herunder også de forhold, der måtte gøre, at det bliver betragtet som frihedsberøvelse at sætte en lås på i hvert fald den del af Kærshovedgård, hvor de værste typer sidder.
Jeg har ikke ændret holdning.
Jeg står fuldstændig ved den holdning.
Jeg arbejder fortsat på, at vi skal have domstolen til at forholde sig til det, den blev sat i verden til, altså reelle menneskerettighedskrænkelser, og her kunne den jo passende begynde at forholde sig til vores andres menneskerettigheder.
Tak, formand.
Tak for modtagelsen af lovforslaget.
Jeg er glad for, at vi i dag har to førstebehandlinger, som udgør vigtige elementer i den hjemrejsepolitik, som vi i regeringen ønsker at føre.
Ingen udlænding skal kunne gå under radaren og leve sit liv illegalt i Danmark.
Udlændinge, der ikke har ret til at opholde sig her i landet, skal selvfølgelig ikke have mulighed for at indgå som en normal del af samfundet og leve et liv, som om de var her lovligt.
Det skal tværtimod være tydeligt for både den enkelte udlænding og for myndighederne på tværs af samfundet, at man ikke er en del af det danske samfund, når man er her ulovligt.
Indtil de gør det, skal vi vide, hvor de befinder sig, og de skal i videst muligt omfang motiveres til at udrejse.
Det lovforslag, vi behandler nu, skal først og fremmest stramme vilkårene for personer uden lovligt ophold i Danmark.
Udlændinge uden lovligt ophold kan i dag pålægges kontrolforpligtelser i form af opholdspligt, underretningspligt og meldepligt.
Opholdspligten betyder, at udlændinge skal bo og opholde sig på et udrejsecenter.
Meldepligten er pligten til, at de skal melde sig til myndighederne.
Der tegner sig desværre et billede af, at de nuværende pligter ikke i tilstrækkeligt omfang sikrer udlændingenes tilstedeværelse på udrejsecentrene.
Det går naturligvis ikke.
Der er behov for, at myndighederne har kendskab til, hvor de her udlændinge befinder sig, når muligheden for udsendelse opstår.
Regeringen ønsker derfor at skærpe meldepligten, så den fremover bliver daglig for alle udlændinge, som uden lovligt ophold er pålagt kontrolforpligtelser.
Det vil betyde, at også kriminelle udviste udlændinge og afviste asylansøgere, der ikke medvirker til udrejse, vil skulle melde sig hver dag til myndighederne, for vi skal selvfølgelig have styr på, hvor de her mennesker befinder sig.
Vi har også i løbet af de seneste år set flere episoder med kriminalitet på de danske udrejsecentre, særlig omkring Udrejsecenter Kærshovedgård.
Jeg tror, de fleste kan huske den forfærdelige hændelse, hvor en lokal borger blev slået ihjel i et drab forårsaget af en narkopåvirket beboer på Kærshovedgård.
Udlændingen er efterfølgende blevet dømt for uagtsomt manddrab, forsætlig fareforvoldelse og særligt hensynsløs kørsel.
Det er fuldstændig utilstedeligt, at personer, der ikke har ret til at opholde sig i Danmark, kan køre frit rundt i landet og begå kriminalitet.
Der er derfor et stort behov for, at vi øger sikkerheden og trygheden på og omkring udrejsecentrene.
Som en del af lovforslaget vil regeringen derfor indføre et kørselsforbud, så udlændinge uden lovligt ophold ikke kan køre rundt i landet efter forgodtbefindende.
De skal i stedet for rejse hjem.
Vi foreslår, at der allerede ved første overtrædelse af kørselsforbuddet vil kunne ske konfiskation af den pågældende udlændings køretøj.
Det synes jeg kun er rimeligt.
Og på den måde bliver det markant sværere at tage del i det danske samfund, når man opholder sig ulovligt i Danmark.
Med lovforslaget foreslås det desuden at udvide anvendelsesområdet for knivloven, så den omfatter alle indkvarteringssteder for udlændinge.
Det betyder, at det fremover vil være forbudt at bære eller besidde knive og blankvåben m.v. på alle indkvarteringssteder uden et anerkendelsesværdigt formål.
Det foreslås desuden, at ulovlig besiddelse af kniv eller blankvåben m.v. på indkvarteringssteder skal indgå som en skærpende omstændighed ved strafudmålingen, ligesom det i dag gælder på bl.a. ungdomsskoler, uddannelsesinstitutioner og ungdomsklubber.
Med lovforslaget sikres det herudover, at Hjemrejsestyrelsen har et tilstrækkeligt hjemmelsgrundlag til at varetage opgaven med bl.a. modtagelse af udlændinge, som dublinoverføres fra et andet medlemsland til Danmark. Det
gælder f.eks. muligheden for at beslaglægge aktiver til dækning af Udlændingestyrelsens eventuelle udgifter til udlændingens underhold og nødvendige sundhedsmæssige ydelser.
Derudover lægger vi med lovforslaget op til at fjerne den administrative klageadgang til Udlændinge- og Integrationsministeriet i enkelte sagstyper.
Og endelig indeholder lovforslaget konsekvensændringer på baggrund af ophævelsen af Afghanistansærloven samt enkelte tekniske rettelser i udlændingeloven.
Som afrunding vil jeg gerne fremhæve, at vi som samfund ikke kan være tjent med, at udlændinge, som befinder sig ulovligt her i landet, kan færdes frit rundt, uden at nogen ved, hvor de er.
Vi skal selvfølgelig på ingen måde acceptere, at de begår kriminalitet på og uden for udrejsecentrene.
Med lovforslaget strammer vi derfor grebet yderligere om udlændinge uden lovligt ophold og viser med endnu større tydelighed, at de ingen fremtid har i Danmark.
Tak for debatten, og jeg ser frem til den videre behandling af lovforslaget.
Der, hvor der er en undtagelse, er, hvis man er afvist asylansøger, men medvirker til at udrejse.
Det er måske her, vi vurderer sagen lidt forskelligt, for hvis man er afvist asylansøger, har man ikke noget grundlag for at være i Danmark, og så har man mulighed for at udrejse.
Så er det ikke et spørgsmål om, om man vender tilbage til tortur, så har myndighederne vurderet ens sag, og et domstolslignende organ er nået frem til, at det er sikkert for en at rejse hjem, og så skal man selvfølgelig gøre det.